Alberto Moravia - Vrchárka

**Stručný životopis:**  
Prozaik, dramatik, publicista, hlavný predstaviteľ talianskeho neorealizmu. Narodil sa v Ríme v rodine architekta. Vlastným menom sa volal Alberto Pincherle, bol samoukom. Nemohol študovať kvôli kostnej tuberkulóze a ustavičným liečebným pobytom v mnohých sanatóriách. Pracoval ako novinár, bol zahraničným korešpondentom talianskeho časopisu La Stampa v Londýne a v Paríži. Pre svoj židovský pôvod mal počas vojny obmedzené publikačné možnosti a musel sa ukrývať. V povojnovom období sa pre nekonformné názory dostal do sporu s cirkvou. Dočkal sa však i slávy a pôct. Zomrel v Ríme.   
Rozsiahle literárne dielo zo začiatku ovplyvňoval existencializmus, v 40. a 50. rokoch neorealizmus, ktorého bol vedúcim predstaviteľom.   
  
Vynikol ako románopisec (Sklamané nádeje, Pochybená ctižiadosť, Ľahostajní, Maškaráda, Manželská láska, Rimanka, Opovrhnutie, Vrchárka, Nešťastná milenka, Konformista, Nuda, Pozornosť, Ja a on, Cesta do Ríma, Leopardia žena a iné). Významné sú i jeho poviedky a novely (Epidémia, Rímske poviedky, Nové rímske poviedky, Agostino, Automat a iné). Písal aj divadelné hry (Beatrice Cenci, Život je hra a iné) a publicistické knihy (napr. Človek ako cieľ, Predstava Indie).

**Postavy:** ***Cesira*-**hlavná postava diela, ktorá je v jednej osobe aj rozprávačkou deja. Nejde o ideálnu postavu, je nevzdelaná, výbušná a jej jediným zmyslom života je jej dcéra a obchod. V dôsledku vojny sa postupom deja mení.

***Rosetta*-**Cesirina dcéra, ktorú nadovšetko miluje, dobrá, tichá, úprimná, silne veriaca. Oproti matke ideálna postava, avšak vojnové situácie a udalosti ju veľmi poznačili  
***Michele*-**mladý vzdelaný doktor, priamy, rád rozpráva, nenávidí kňazov a fašistov  
***Ďalšie postavy:* utečenci, roľníci, vojaci**  
  
**Dej:** Hlavná hrdinka Cesira pochádza z roľníckej rodiny. Rodičia ju vydali za staršieho obchodníka, a tak opustila rodnú dedinu a presťahovala sa do Ríma. Svojho manžela neľúbila, ale bola mu dobrou ženou napriek jeho nevere a urážkam. Cesirinou najväčšou radosťou a vášňou bola domácnosť, obchod a neskôr dcérka Rosetta. Po smrti manžela sa sama stala úspešnou obchodníčkou. Viedla pokojný život, o politiku sa nezaujímala a vojna jej neprekážala, pretože v obchode sa jej darilo. Situácia v Ríme sa zhoršovala a Cesira sa rozhodla aj s dcérou prečkať krízu na vidieku. Dúfala, že najneskôr o dva týždne sa vráti, ale cítila, že Rím tak skoro neuvidí.  
  
Po namáhavej ceste strávila aj s Rosettou niekoľko dní v biednych podmienkach u istých roľníkov. Museli však utiecť, pretože ich hostitelia chceli predať Rosettu fašistom, a tak zachrániť svojich synov - dezertérov. Vďaka peniazom sa dostali do horskej dedinky Svätá Eufemia, kde zostali deväť mesiacov. Bývali tu utečenci a roľníci, ktorí spoločne čakali na koniec vojny a oslobodenie. Cesira si postupne zvykla na život v malej chatrči a opäť sa cítila byť Vrchárkou. Zároveň mala veľký strach, ako celá situácia ovplyvní jej jemnú Rosettu. Veľký dojem na Cesiru urobil mladý doktor Michele. Bol odlišný od ostatných dedinčanov. Otvorene nazýval Mussoliniho a jeho ministrov banditami. Cesira si ho obľúbila ako syna a on bol ich každodenný spoločník. Vojna naďalej pokračovala a všade chýbalo jedlo. Cesira si uvedomila, ako vojna všetko zmenila. Všetko, čo robí, robí pre Rosettu.  
  
S veľkou bolesťou obe odišli zo Sv. Eufemie potom, ako Nemci zabili Micheleho. Na ceste ich napadli marockí vojaci, ktorí Rosettu v kostole znásilnili. Táto udalosť urobila z Rosetty na pohľad zatrpknutú, bezcitnú a ľahostajnú ženu. Stala sa milenkou viacerých mužov a matke otvorene povedala, že je to jediný zmysel jej života a nechce s tým prestať. Práve tu vojna Cesire ublížila najviac, keď zničila šťastie jej dcéry, a tak ju samu pripravila o všetko.  
O niekoľko dni prišla správa o tom, že už je Rím oslobodený. Psychický a fyzický vyčerpaná Cesira opustila s Rossettou vidiek a vydali si spolu do Ríma. Keď Rosetta uvidela v diaľke Rím, rozplakala sa. V tej chvíli si Cesira uvedomila, že vo svojom vnútri je to stále jej nežná Rosetta a do Ríma vstupovala s nádejou, že začnú žiť nový život.